Mensehandel in Suid-Afrika | Maroela Media
Helpende Hand se "Pêrels uit as"-tak is besig met 'n bewusmaking oor mensehandel Foto: Aan Maroela Media verskaf deur Helpende Hand se "Pêrels uit as"-tak
Volgens die Global Slavery Index is daar tans ongeveer 45,8 miljoen mense wêreldwyd in mensehandel vasgevang. In 2014 was Suid-Afrika 126ste uit 167 lande op die ranglys met 'n beraamde 106 000 mense vasgevang in mensehandel. In 2016 is Suid-Afrika egter al 27ste op die ranglys met 'n beraamde 248 700 slagoffers.
Maar wat is mensehandel? Mensehandel is moderne slawerny. Mensehandel behels die werwing, vervoer, oordrag, herberg of ontvangs van persone, deur middel van bedreiging of die gebruik van geweld of ander vorme van dwang, ontvoering, bedrog, misleiding, die misbruik van mag, die misbruik van kwesbaarheid met die belofte van vergoeding of betaling. Die uitsluitlike doel van mensehandel is altyd uitbuiting.
Mensehandel sluit in maar is nie beperk nie tot die volgende: Slawerny, prostitusie, kinderprostitusie, pornografie, kinderpornografie, kuberpornografie, dwangarbeid, kinderarbeid, verwydering van ledemate en organe, bevrugting van 'n vrou met die doel om die baba te verkoop (babyfarms), kinderhuwelike, onwettige aannemings (en in sommige gevalle wettige aannemings) en ukuthwala.
Ukuthwala beteken "om te dra". Die tradisie van ukuthwala was om uitgerekte huwelikrituele te vermy. Die man het die toekomstige bruid ontvoer om sodoende die familie te dwing om vinniger toestemmig tot die huwelik te gee. Tans het ukuthwla 'n nuwe blaadjie gekry. Meisies so jonk as 12 word ontvoer en verkrag deur 'n bende mans om die ouer sodoende te dwing om die meisie as 'n bruid aan hulle te gee. Navorsing wys dat 56% van meisies wat MIV-positief getoets is tussen die ouderdomme 12 en 19, deur die tradisie van ukuthwala MIV/vigs opgedoen het en as 'n kind in die huwelik getree het. Ongeveer 10 000 meisies is slagoffers van kinderhuwelike in Suid-Afrika.
Suid-Afrika staan bekend as 'n bron-, transito- én eindbestemmingsland.
As bronland: Suid-Afrikaanse slagoffers is gevind in Malawi, Venezuela en Brasilië. Suid-Afrikaners word gesmokkel na Europa en die Middel-Ooste vir dwangarbeid en prostitusie.
As transitoland: OR Tambo Internasionale Lughawe en grensposte is 'n bron van groot bekommernis. Mense word hier onwettig in Suid-Afrika ingesmokkel.
As eindbestemmmingland: die grootste aantal slagoffers in Suid-Afrika is Suid-Afrikaners self. Die grootste ander etniese groep is Taiwannese vroue.
Soveel as 80% van slagoffers in Suid-Afrika word gebruik vir prostitusie.
Mensehandel neem nie ouderdom, geslag, geloof of ras in berekening nie – almal loop die risiko om 'n slaaf te word. Een uit elke vyf slagoffers is seuns. Seuns word gevang deur valse beloftes van sportskontrakte en goeie werk – net om ontnugter te word en as arbeiders gebruik te word of vermoor te word vir hulle ledemate en organe.
In 2013 het pres. Jacob Zuma die eerste wet teen mensehandel onderteken, die Wet op Menshandel. Voor 2013 was daar geen wet teen mensehandel in Suid-Afrika nie. Hoewel ons tans die wet het, is almal nog nie opgelei in die korrekte interpretering van die betrokke wet nie. Aanmeldings word ook bemoeilik deur korrupte polisiebeamptes en polisiebeamptes wat nie die wet ken nie en nie weet hoe om 'n slagoffer van mensehandel te identifiseer nie.
Helpende Hand se "Pêrels uit as"-tak hou gereeld bewusmakingpraatjies oor mensehandel en wat die publiek kan doen. Die tak het ook 'n rentevrye studielening gestig spesifiek vir slagoffers van mensehandel. Hierdie rentevrye studielening is die eerste van sy soort in Suid-Afrika en die tweede ter wêreld. Die tak staan onder leiding van Elize Bezuidenhout, 'n funksionele terapeut. Om betrokke te raak of om 'n bewusmakingpraatjie te reël kan Elize gekontak word by 082 772 181 of stuur 'n e-pos na [email protected].
16 dae van aktivisme Helpende Hand mensehandel
Dit was voorheen ook nie nodig vir so 'n tipe wet nie, want ons grense was gepatrolleer en mense moes volgens die wet leef. Nou is dit mos 'n "free for all" land, almal kan mos kom en gaan soos hulle wil. Maar dis nog 'n goeie storie vir ou zumpie om te vertel. He-he-he
Watter gruwelike praktyk! Ek weet nie hoe 'n mens jou kinders werklik 100% kan beskerm nie. Sonder om hulle aan die Here se alomteenwoordige beskerming op te dra en om dan die kinders bedag te maak op sulke mense kan hulle heelhuids van hierdie gewetenlose mense beskermd wees. Ek ys altyd wanneer ek ouers sien hulle kinders in trollies alleen laat by winkels, net 'n baie kort rukkie kan nog te lank wees.
Afgryslike bedryf. Daar hoort 'n spesiale taakmag te wees wat hierdie vieslikheid uitroei – wortel en tak. Dryf dié wat aan die hoof is daarvan, land uit. Hul hoort nie hier nie. Mnr die President: Kan jy asb jou bril regstoot en begin kyk na ELKE wettige inwoner in die land se veiligheid asb. Of besef jy glad nie dat dit deel van jou prioriteite is nie!!!!!
Ons is almal deel van dit. Ons land is in 94 al gekaap en ons word gedwing om ons hard verdiende geld aan Zuma en sy trawante oor te handig. In die vorm van al die soorte belastings ens. Ons is vasgevang in n web van bedrog diefstal en selfverryking oj en magsbehepteid.
Absoluut barbaars!! Dit is verskriklik! (As kind is ons geleer om nooit te sê "verskriklik lekker" byvoorbeeld nie.) Want verskriklik is iets wat jou tot in jou murg toe skok, traumatiseer en ontredder. Hiérdie praktyke is is waaragtig VERSKRIKLIK!